Mateo Kovacic (21) klar for Madrid
Noe overraskende dukket det opp meldinger i helgen på at kroaten skulle nærme seg Real Madrid, men tirsdag ettermiddag kom bekreftelsen på at ryktene var langt fra falske. På sine hjemmesider bekrefter klubben at Kovacic blir Real Madrid-spiller, og ifølge spanske AS koster han 30 millioner euro (275 mill.). Summen kan imidlertid komme til å stige avhengig av hans og klubbens prestasjoner. Kovacic, som er sentral midtbanespiller, blir presentert i morgen klokken 13.00 og kommer til å skrive under på en kontrakt som binder ham til klubben frem til 2021, skriver den spanske sportsavisen. – En kruttsterk signering, skrev La Liga-ekspert og C More-kommentator Petter Veland da ryktene om Kovacic' Madrid-overgang begynte å svirre i helgen. Det er imidlertid lite som tyder på at 21-åringen går rett inn på laget til Rafael Benítez. Han er nok heller tenkt som et roteringsalternativ til landsmann Luka Modric og tyske Toni Kroos på midtbanen. Med en ny ung midtbanespiller i klubben blir det trolig enda vanskeligere for Martin Ødegaard. Benitez har tatt ut en tropp på 21 spillere til kveldens treningskamp mot Galatasaray, men Ødegaard er ikke blant de utvalgte spillerne. Profiler som Karim Benzema og Pepe er heller ikke med. Real Madrid serieåpner borte mot Sporting Gijon søndag.
Det kroatiske midtbanetalentet Mateo Kovacic er klar for Real Madrid. 21-åringen kommer fra Inter Milan og skriver under på en kontrakt som binder ham til Madrid til 2021.